Patvirtinta

Klaipėdos Eduardo Balsio menų

gimnazijos 2018 m. spalio 17 d.

direktoriaus įsakymu Nr. V2-25

**MOKINIŲ IŠVYKŲ, EKSKURSIJŲ, KELIONIŲ, TURISTINIŲ ŽYGIŲ ORGANIZAVIMO IR VYKDYMO TVARKOS APRAŠAS**

**I SKYRIUS**

**BENROSIOS NUOSTATOS**

1. Klaipėdos Eduardo Balsio menų gimnazijos mokinių išvykų, ekskursijų, kelionių, turistinių žygių (toliau – išvykos) organizavimo tvarkos aprašas (toliau – aprašas) nustato ekskursijų, išvykų, kelionių, turistinių žygių organizavimo tvarką.

2. Aprašo tikslas – garantuoti mokinių, dalyvaujančių išvykose, saugumą.

3. Aprašo uždaviniai:

3.1. reglamentuoti išvykų organizavimo ir vykdymo tvarką;

3.2. nustatyti asmenų, atsakingų už mokinių saugumą, funkcijas.

4. Šiuo aprašu privalo vadovautis gimnazijos pedagogai bei kiti asmenys, organizuojantys ir vykdantys mokinių išvykas (toliau – išvykos vadovai).

5. Apraše vartojamos sąvokos:

**ekskursija** – numatytų turistinių objektų lankymas ugdymo tikslais;

**išvyka** – organizuota mokinių grupių kelionė pėsčiomis arba transporto priemonėmis į numatytą turizmo objektą mokslo ir pan. tikslais;

**kelionė** – keliavimas kokia nors transporto priemone numatytu maršrutu;

**išvykos vadovas** – asmuo, paskirtas direktoriaus įsakymu organizuoti ir vadovauti mokinių ekskursijai, išvykai, kelionei, turistiniam žygiui;

**turistinis žygis** – įvairios trukmės ugdymo tikslais organizuota kelionė nustatytu maršrutu pėsčiomis ir (arba) įvairiomis transporto priemonėmis;

**sąskrydis** – organizuotas vaikų susibūrimas gamtinėje aplinkoje (stovyklavietėje) poilsio ar ugdymo tikslais;

**gidas** – asmuo, kuris suteikia specialią informaciją apie lankomus muziejus, meno galerijas, gamtos, kultūros, mokslo, parodų ar kitus objektus arba vietoves;

**varžybos** – organizuotas mokinių (jų grupių) rungtyniavimas ugdymo tikslais.

Kitos apraše naudojamos sąvokos atitinka Lietuvos Respublikos švietimo įstatyme vartojamas sąvokas.

**II SKYRIUS**

**EKSKURSIJŲ, IŠVYKŲ, KELIONIŲ, TURISTINIŲ ŽYGIŲ, SĄSKRYDŽIŲ IR**

**VARŽYBŲ ORGANIZAVIMAS**

6. **Išvykos vadovas:**

6.1. prieš 2 dienas pateikia prašymą dėl organizuojamos išvykos gimnazijos vadovui (1 priedas), prašymą pateikia elektroniniu paštu adresu www.balsio@menugimnazija.lt

6.2. elektroniniu paštu arba telefonu teikia informaciją tėvams apie išvykas Klaipėdos mieste (2 priedas);

6.3. elektroniniu būdu ar popierinį prašymą (3 priedas) pateikia tėvams, jei išvykstama iš miesto ar iš šalies. Tėvų užpildytą ir pasirašytą prašymą išvykos vadovui perduoda tėvai arba mokinys.

6.4. supažindina pasirašytinai mokinius su Gimnazijos mokinių išvykų saugos ir sveikatos instrukcija (4 priedas);

6.5. užpildo išvykose dalyvaujančių mokinių Saugos ir sveikatos instruktavimo registracijos žurnalą (5 priedas) ir po išvykos perduoda jį į raštinę sekretoriui;

6.6. įsitikina, kad visi dalyviai yra sveiki (mokykloje yra medicininė pažyma 079/a forma);

6.7. pasirūpina transportu, būtinu inventoriumi, pirmosios pagalbos rinkiniu ir kt.;

6.8. išvykos metu atsako už vaikų saugą.

7. Gimnazijos direktorius:

7.1. įsakymu tvirtina išvykos dalyvių sąrašą, išvykos vadovą.

8. Išvykos vadovas pasirašytinai susipažįsta su direktoriaus įsakymu, leidžiančiu organizuoti ir vykdyti išvyką.

9. Mokytojai, dirbantys su išvykoje dalyvaujančių klasių mokiniais, elektroniniame dienyne pildo pažintinę kultūrinę veiklą.

10. Jei pamoka vyksta, kai yra išvykę keli mokiniai, tada mokinių nedalyvavimas pamokose pažymimas „n“ raidėmis, kurias klasės vadovas pateisina vadovaudamasis direktoriaus įsakymu.

11. Išvykos vadovas atsako už mokinių saugų sugrįžimą į gimnaziją. Jei tėvai pageidauja, kad mokinys po išvykos savarankiškai grįžtų į namus, apie tai informuoja raštu (3 priedas) išvykos vadovą.

**III SKYRIUS**

**MOKINIŲ SAUGUMO UŽTIKRINIMAS**

12. 15 mokinių grupei skiriamas atsakingas vienas lydintis asmuo, turintis vaikų turizmo organizavimo pažymėjimą.

13. Išvykos vadovas apie planuojamą išvyką informuoja skyriaus pavaduotoją ir klasės auklėtoją, kuris rūpinasi mokinių atleidimu nuo pamokų.

14. Išvykos vadovas, užtikrindamas mokinių saugumą:

14.1. numato detalų išvykos maršrutą, nustato išvykimo, atvykimo vietą ir laiką, nakvynės vietą;

14.2. susidarius situacijai, kuri kelia grėsmę mokinių saugumui, pakeičia maršrutą, sustabdo arba nutraukia išvykos vykdymą.

15. Mokiniai privalo laikytis elgesio normų, būti drausmingi ir mandagūs, vykdyti išvykos vadovo(-ų) nurodymus.

**IV SKYRIUS**

**BAIGIAMOSIOS NUOSTATOS**

16. Visi dokumentai susiję su mokinių išvykų organizavimu ir vykdymu, pasibaigus išvykai perduodami į raštinę saugomi 1 metus.

17. Mokinių išvykų, ekskursijų, kelionių, turistinių žygių organizavimo aprašas gali keistis, atsiradus naujiems dokumentams, reglamentuojantiems mokinių saugumą.

\_\_\_\_\_\_\_\_\_\_\_\_\_

Klaipėdos Eduardo Balsio menų gimnazijos

mokinių išvykų, ekskursijų, kelionių, turistinių žygių organizavimo ir vykdymo tvarkos aprašo

1 priedas

Klaipėdos Eduardo Balsio menų gimnazijos

Direktoriui

**PRAŠYMAS VYKTI Į IŠVYKĄ/EKSKURSIJĄ**

\_\_\_\_\_\_\_\_\_\_\_\_\_\_\_\_\_\_

(data)

Klaipėda

Prašau leisti vykti su \_\_\_\_\_\_\_\_ klasės mokiniais 201 m. \_\_\_\_\_\_\_\_\_\_\_\_\_\_\_\_\_\_\_\_\_ d. į išvyką

(data)

(ekskursiją, kelionę, turistinį žygį) į \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Išvykos metu bus atliekama ši edukacinė pažintinė veikla: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Išvykstame nuo gimnazijos 201 m. \_\_\_\_\_\_\_\_\_\_\_\_\_\_\_\_\_\_\_d.\_\_\_\_\_\_val.

Parvykstame prie gimnazijos 201 m. \_\_\_\_\_\_\_\_\_\_\_\_\_\_\_\_\_\_d. \_\_\_\_\_\_val.

Atsakingi mokytojai:

Mokinių sąrašas (Vardas, pavardė):

Mokinių išvykų, ekskursijų, kelionių, turistinių

žygių organizavimo ir vykdymo tvarkos aprašo

2 priedas

**INFORMACIJA TĖVAMS APIE IŠVYKAS KLAIPĖDOS MIESTE**

Gerb. \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

201\_\_\_\_\_\_m. \_\_\_\_\_\_\_\_\_\_\_\_\_\_\_\_ \_\_\_ d. yra organizuojama išvyka Klaipėdoje į (koncertą, vaikų darželį, kino filmą, muziejų, biblioteką, konkursą, olimpiadą ir t.t.) \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Išvykos metu bus atliekama ši edukacinė pažintinė veikla: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Išvykstame nuo gimnazijos \_\_\_ mėn. \_\_\_d.\_\_\_\_\_\_val.

Parvykstame prie gimnazijos\_\_\_ mėn. \_\_\_d. \_\_\_\_\_\_val.

Jeigu sūnus/duktė į renginį ir iš jo vyks savarankiškai, informuokite išvykos vadovą.

Prieš išvyką Jūsų vaikai bus supažindinti su Gimnazijos mokinių išvykų saugos ir sveikatos instrukcijomis.

Išvykos vadovo vardas, pavardė, kontaktinis telefonas:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Klaipėdos Eduardo Balsio menų gimnazijos mokinių išvykų, ekskursijų, kelionių, turistinių žygių organizavimo ir vykdymo tvarkos aprašo

3 priedas

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(Vieno iš tėvų (globėjų) vardas, pavardė)

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(adresas, telefono Nr.)

Klaipėdos Eduardo Balsio menų gimnazijos direktoriui

**TĖVŲ PRAŠYMAS/SUTIKIMAS**

**DĖL DUKTERS/SŪNAUS/GLOBOTINIO VYKIMO Į EKSKURSIJĄ**

201\_\_ -\_\_\_\_ - \_\_\_\_

Prašau leisti mano sūnui/dukrai/globotiniui \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(Vieno iš tėvų vardas, pavardė)

201..... m. ................................. d. vykti į pažintinę ekskursiją maršrutu „Klaipėda – .................................................................................- Klaipėda“.

Išvyksta nuo gimnazijos 201.....m.........................d.........val.

Parvyksta prie gimnazijos 201.....m........................d..........val.

* Garantuoju, kad sūnus/dukra/globotinis žino saugaus elgesio taisykles kelionės metu.............
* Patikinu, kad mano sūnus/dukra/globotinis (pažymėti teiginius 🗸, įrašyti vaistų pavadinimus):
* Neserga jokiomis ligomis.................
* Nevartoja vaistų................................
* Vartoja ir į kelionę įsidės vaistus: ...................................................................................................................................................

Garantuoju, kad mano sūnus/dukra/globotinis:

* Nepasiims iš namų, kelionėje neįsigis bei nevartos alkoholinių gėrimų ir psichotropinių medžiagų............................................
* Negadins inventoriaus kelionės metu (autobuse, kitose viešose vietose).....................................
* Nekonfliktuos su kelionės draugais ir klausys lydinčių mokytojų, ekskursijos gido, vairuotojo nurodymų..........................................
* Laikysis saugaus elgesio taisyklių..............................
* Sutinku, kad pažeidus saugaus elgesio taisykles ir nesilaikius lydinčių mokytojų nurodymų, kelionė būtų nutraukta ir parvykstama į namus. Pinigai už kelionę nebus grąžinami...................
* Sutinku, kad esant būtinybei mano sūnus/dukra būtų patikrinti ar nevartojo psichotropinių medžiagų, alkoholio, apie rezultatus prašau informuoti telefonu...................................................
* Prašau, kad, esant būtinybei, mano sūnui/dukrai būtų suteikta pirmoji medicininė pagalba.........
* Po ekskursijos prašau mano sūnų/dukrą išleisti............................................................... iš kurios

(įrašyti vietą)

pasiimsiu asmeniškai.

Išvykos vadovo vardas, pavardė kontaktinis telefonas..............................................................................

Vieno iš tėvų vardas, pavardė ............................................................parašas ...........................................

Klaipėdos Eduardo Balsio menų gimnazijos

mokinių išvykų, ekskursijų, kelionių, turistinių žygių organizavimo ir vykdymo tvarkos aprašo

4 priedas

**GIMNAZIJOS MOKINIŲ IŠVYKŲ SAUGOS IR SVEIKATOS INSTRUKCIJA**

**I SKYRIUS**

**BENDROJI DALIS**

1. Saugos ir sveikatos instrukcija (toliau – Instrukcija) yra mokyklos dokumentas, nusakantis mokiniams jų veiklos ir elgesio reikalavimus turizmo renginio (toliau - išvykos) metu, kad nebūtų padaryta žala mokinių saugai, sveikatai ir gamtai.
2. Instrukcija nusako su mokinių veikla susijusius pavojus ir reikalauja griežtai laikytis saugos priemonių, elgesio taisyklių, etiketo reikalavimų kiekviename išvykos etape.
3. Mokiniai supažindinami su instrukcija, kuri registruojama Saugos ir sveikatos instruktavimo registravimo žurnale (5 priedas).
4. Mokiniui, susipažinusiam su šia instrukcija, bet pažeidusiam jos reikalavimus, taikoma drausminė atsakomybė pagal gimnazijoje nustatytą tvarką.
5. Išvykos vadovas atsako už vaikų gyvybę ir saugumą renginio metu.

**II SKYRIUS**

**GALIMI RIZIKOS VEIKSNIAI IŠVYKOS METU IR**

**SAUGOS PRIEMONĖS NUO JŲ POVEIKIO**

1. Neatsargus elgesys, galintis sukelti eismo įvykį, laukiant transporto priemonės (autobuso ir pan.) ar joje. Saugos priemonė – laikytis saugaus eismo taisyklių ir etiketo reikalavimų transporto priemonėje (autobuse ir pan.).
2. Traumos ir sužalojimai dėl autoįvykio. Saugos priemonės – instruktažas apie saugų elgesį gatvėse, nuolatinis mokinių stebėjimas išvykos metu.
3. Traumos ir sužalojimai ne dėl autoįvykio. Saugos priemonė – instruktažas apie saugų elgesį kitose aplinkose (skendimas, nudegimas, įgėlimas ir pan.), prevencinės priemonės, nuolatinis mokinių stebėjimas.
4. Skrandžio negalavimai. Saugos priemonė – išankstinis pokalbis apie tinkamų maisto produktų pasirinkimą išvykai.
5. Saulės smūgis, nušalimai. Priklausomai nuo meteorologinių sąlygų pasirūpinti atitinkama apranga ir galvos apdangalu.

**III SKYRIUS**

**VEIKSMAI PRIEŠ TURIZMO RENGINĮ**

1. Prašymo dėl išvykos ir mokinių sąrašo direktoriui pateikimas.
2. Tėvų informavimas apie numatomos išvykos tikslus, maršrutą, išvykimo ir atvykimo laiką ir vietą, vaikų mitybą, saugą, pinigines išlaidas.
3. Mokinių supažindinimas su Saugos ir sveikatos instrukcijomis (pasirinktinai aptariamos Saugos ir sveikatos instrukcijos V-ojo skyriaus dalys). Instruktažas dėl saugaus elgesio, aplinkosaugos, priešgaisrinės saugos reikalavimų išvykos metu registruojamas Saugos ir sveikatos instruktavimo registracijos žurnale (5 priedas).
4. Direktorius įsakymu tvirtina dalyvių sąrašą, išvykos vadovą, nustato jo atsakomybę.
5. Mokinių informavimas apie išvykimo ir atvykimo vietą, laiką bei išvykos vadovo nurodymų vykdymą.

**IV SKYRIUS**

**VEIKSMAI IŠVYKOS METU**

1. Visi griežtai laikosi išvykos vadovo nurodymų ir saugos reikalavimų.
2. Nuolat teikiama informacija vaikams apie atvykimo į punktus laiką, susirinkimo vietas.
3. Stebima, kad mokiniai neatsiskirtų nuo grupės.
4. Skiriamas laikas mokinių maitinimuisi.
5. Esant reikalui, suteikiama pirmoji pagalba.

**V SKYRIUS**

**SAUGAUS ELGESIO INSTRUKCIJOS**

**MOKINIŲ VYKIMO AUTOBUSU SAUGAUS ELGESIO INSTRUKCIJA**

21. Autobuso reikia laukti gimnazijos kieme, o jam atvykus – nebėgti. Įlipant ir išlipant nesistumdyti, laikytis eilės.

22. Laikytis saugaus elgesio taisyklių transporto priemonėse: **draudžiama** triukšmauti, vaikščioti, iškišti rankas, mojuoti, rodyti gestus kitiems eismo dalyviams, persisverti pro važiuojančios transporto priemonės langą, važiuojant atidarinėti duris, išlipus iš transporto priemonės iškart bėgti per gatvę.

23. Šiukšles mesti tik į tam skirtas vietas, nemėtyti jų pro langą.

**MOKINIŲ ELGESIO MUZIEJUOSE IR PARODOSE INSTRUKCIJA**

24. Muziejuose ir parodose kiekvienas dalyvis privalo saugoti eksponatus, neliesti jų rankomis, vaikščioti atsargiai, klausytis ekskursijos vadovo nurodymų ir pasakojimo apie vieną ar kitą eksponatą.

25. Klausytis vadovo pasakojimo visos ekskursijos metu, nors ir atrodytų neįdomu.

26. Neblaškyti kitų dėmesio garsiomis kalbomis ir pastabomis ir netrukdyti gidui.

27. Be grupės vadovo leidimo draudžiama atsiskirti nuo grupės dalyvių arba atsilikti nuo grupės.

28. Jeigu ekskursijos metu yra būtinybė išeiti, apie tai būtina informuoti grupės vadovą.

**MOKINIŲ ELGESIO PRIE VANDENS TELKINIŲ INSTRUKCIJA**

29. Laikytis maudymosi atviruose telkiniuose, plaukimo įvairiomis vandens transporto priemonėmis taisyklių, pasirūpinti reikiamomis saugos vandenyje priemonėmis (gelbėjimosi ratais, liemenėmis).

30. Maudymosi plotą privalo žinoti visi besimaudantieji.

31. Maudomasi tik išvykos vadovui leidus ir jam stebint.

32. Vienu metu gali maudytis ne daugiau kaip 8 vaikai. Maudymosi metu išvykos vadovui reikia būti labai atidžiam.

33. Maudymosi metu draudžiama be reikalo šūkauti, nes šauksmas yra pagalbos prašymo signalas.

34. Paplūdimio ir maudymosi ribos vaikams turi būti specialiai pažymėtos. Gylis maudymosi vietoje turi būti ne didesnis kaip 0,7 metro ikimokyklinio amžiaus vaikams ir vaikams, nemokantiems plaukti. Nuo 0,7 metro iki 1,3 metro – mokyklinio amžiaus vaikams ir mokantiems plaukti vaikams.

35. Maudytis rekomenduojama saulėtą, nevėjuotą dieną, esant ne žemesnei kaip +20C oro temperatūrai, jei vaikai maudosi pirmą kartą. Jeigu vaikai jau yra maudęsi, galima leisti maudytis esant ne žemesnei kaip +16 C vandens temperatūrai. Maudymosi trukmė nuo 7 iki 30 min.

36. Karštomis dienomis vaikai gali maudytis 2 kartus per dieną.

37. Jei grupė turi valčių, jos turi būti parengtos naudoti jas gelbėjimui maudymosi metu.

38. Kategoriškai draudžiama renginio dalyviams nardyti, šokinėti iš valties ar nuo stataus skardžio, kranto, maudytis temstant ar tamsiu paros metu.

39. Kategoriškai draudžiama vieniems dalyviams irstytis valtimi.

40. Suorganizavęs plaukimą valtimis, grupės vadovas ar plaukimo vadovas (rekomenduojama abiem kartu) patikrina, ar valtys techniškai tvarkingos (yra techninės apžiūros dokumentas), ar yra gelbėjimo priemonės (liemenės, gelbėjimo ratai, virvės ir pan.). Valties šeimininkas turi būti suaugęs žmogus, mokantis gerai plaukti ir apmokytas gelbėjimo būdų, sugebantis techniškai irkluoti.

41. Valtimis galima vežti tik leistiną asmenų skaičių, kuris nurodytas ant valties borto. Neleistina plaukti toliau kaip 100 metrų nuo kranto. Nemokantys gerai plaukti, prieš sėsdami į valtį, apsivelka liemenes. Kitas gelbėjimo inventorius sudedamas į valtį.

42. Laikytis priešgaisrinių ir aplinkosaugos reikalavimų.

43. Laužą kurti tik su pirštinėmis ir galvos apdangalu ne arčiau kaip 50 m. nuo medynų pakraščių.

44. Nenaudoti degių skysčių laužui įkurti.

45. Laikytis saugaus elgesio taisyklių gamtoje: atsargiai elgtis su aštriais daiktais, nesistumdyti, nelaipioti į medžius.

46. Priklausomai nuo meteorologinių sąlygų pasirūpinti atitinkama apranga ir galvos apdangalu. Saulės procedūros sveikiausios iki 11 val. ir po 16 val. Saulės procedūrų metu vaikai turi būti su kepuraitėmis ar skarelėmis.

47. Pasirūpinti tinkama apranga ir apavu.

**MOKINIŲ ELGESIO VANDENS PARKUOSE/BASEINUOSE INSTRUKCIJA**

48. Susipažinti ir laikytis maudymosi vandens parkuose, baseinuose vidaus taisyklių, pasirūpinti reikiamomis saugos vandenyje priemonėmis (gelbėjimosi ratais, liemenėmis).

49. Saugumo reikalavimai – laikytis atsargumo priemonių atrakcijų metu.

**MOKINIŲ ELGESIO MIESTE, DIDMIESTYJE INSTRUKCIJA**

50. Neatsilikti nuo grupės ir vadovo.

51. Pasimetus paskambinti vadovui ar grupės nariams, jeigu yra tokia galimybė.

52. Neturint galimybės susisiekti, laukti toje vietoje, kurioje atsiskyrė nuo grupės, nebandyti patiems susirasti grupę.

53. Jeigu išvykos dalyvis tiksliai žino grupės buvimo adresą, galima kreiptis į policijos pareigūnus, jei jie yra netoliese, kad padėtų pasiekti grupės buvimo vietą. Kategoriškai atsisakyti nepažįstamų žmonių siūlomos pagalbos.

54. Eiti per gatvę su visa grupe tik tam skirtose vietose (pėsčiųjų perėjose, degant žaliam šviesoforo signalui).

55. Eiti šaligatviais arba pėsčiųjų takais dešine puse, o ten, kur jų nėra – kelkraščiu, prieš transporto priemonių važiavimo kryptį. Eiti tvarkingai, nesistumdant. Pastebėjus, kad kas nors skuba, pasitraukti į šalį.

56. Buitines atliekas mesti į tam skirtas vietas.

**MOKINIŲ ELGESIO LEDO ARENOJE, NUOTYKIŲ PARKE INSTRUKCIJA**

57. Įvertinti savo čiuožimo ant ledo gebėjimus, laikytis saugaus atstumo nuo kitų čiuožėjų.

58. Laikytis instruktorių nurodytų reikalavimų.

**MOKINIŲ ELGESIO VARŽYBOSE INSTRUKCIJA**

59. Laikytis saugaus eismo, elgesio viešoje vietoje reikalavimų.

60. Vykdyti varžybų organizatorių nurodymus.

61. Be vadovo leidimo nepasišalinti iš varžybų vykdymo vietos.

62. Vykimo į varžybas metu būti drausmingiems.

63. Varžybų metu pasijutus blogai, informuoti vadovą.

**MOKINIŲ ELGESIO, KELIAUJANT LAIVAIS IR LĖKTUVAIS, INSTRUKCIJA**

64. Prieš kelionę laivu, pasirūpinti asmenine vaistinėle.

65. Plaukiant laivu ar skrendant lėktuvu, privaloma laikytis visų keleiviams nustatytų taisyklių ir laivo įgulos ar palydovų reikalavimų

66. Visos kelionės metu būti drausmingiems ir mandagiems.

67. Pasijutus blogai, pranešti grupės vadovui.

68. Be vadovo leidimo negalima pasitraukti iš grupės.

69. Visur ir visada būti punktualiems, atidžiai klausyti grupės vadovo nurodymų ir juos vykdyti.

70. Nelipti į lėktuvą ar laivą, kol nepasakys, kad leidžiama lipti

71. Būtina atidžiai išklausyti keleiviams teikiamą informaciją, nurodymus kelionės metu ir juos vykdyti.

72. Draudžiama lakstyti, bereikalingai vaikščioti laive ar lėktuvo salone, garsiai kalbėti, garsiai juoktis ar triukšmauti.

73. Reikia būti drausmingiems, kultūringiems, paslaugiems savo grupės nariams, pagyvenusiems žmonėms, seneliams ir neįgaliesiems, mažiems vaikams, aptarnaujančiam personalui laukimo salėse kelionės metu.

**MOKINIŲ ELGESIO KONCERTE, TEATRE INSTRUKCIJA**

74. Laikytis drausmės ir kultūringo elgesio taisyklių renginių metu.

75. Nesėdėti renginyje su striukėmis ar paltais, jeigu patalpa yra šilta.

76. Renginio metu nevalgyti, nevaikščioti, nekalbėti, nekelti kitokio nereikalingo triukšmo.

77. Neišeiti iš renginio, jam nepasibaigus, o jeigu yra būtinybė išeiti anksčiau, būtina prieš renginį informuoti išvykos vadovą.

78. Renginio metu privaloma išjungti mobilųjį telefoną.

79. Renginyje neatsiskirti nuo draugų.

80. Po pertraukos nevėluoti į antrąją renginio dalį

**MOKINIŲ ELGESIO OLIMPIADOSE, KONKURSUOSE INSTRUKCIJA**

81. Vykdyti organizatorių nurodymus.

82. Netrukdyti kitiems olimpiados, konkurso dalyviams.

**MOKINIŲ ELGESIO GAMTOJE INSTRUKCIJA**

83. Saugoti gamtą ir nedaryti žalos.

84. Nešiukšlinti: popierių, stiklo tarą ar duženas bei kitas šiukšles palikti šiukšlių dėžėse.

85. Jei nėra įrengtų laužaviečių, laužui reikia pasirinkti tinkamą, atvirą vietą.

86. Nepalikti degančio laužo, žarijas užpilti žemėmis ar vandeniu, sutvarkyti laužavietę.

87. Nesilankyti vietose, kur vyksta miško ruošimo darbai.

88. Atkreipti dėmesį į prie įvažiavimo į mišką pastatytus informacinius ženklus.

89. Negalima naikinti ir gadinti poilsiaviečių įrangos, informacinių ženklų bei stendų, kvartalinių stulpų, riboženklių ir kt.

**VI SKYRIUS**

**VEIKSMAI AVARINIAIS (YPATINGAIS) ATVEJAIS**

90. Suteikiama pirmoji pagalba.

91. Esant reikalui, kviečiama greitoji pagalba, policija.

92. Apie įvykį informuojami gimnazijos vadovai ir mokinių tėvai.

93. Susidarius situacijai, gresiančiai vaikų saugai, pakeičiamas maršrutas arba turizmo renginys nutraukiamas.

**VII SKYRIUS**

**VEIKSMAI PO IŠVYKOS**

94. Mokiniai parvežami į tą vietą iš kurios išvyko.

95. Vertinamas mokinių elgesys ir saugos bei sveikatos instrukcijos laikymasis išvykos metu.

96. Išvykos rezultatai aptariami su mokiniais.

97. Apie pažeidimus (jeigu jų buvo) informuojami tėvai ir gimnazijos vadovai.

\_\_\_\_\_\_\_\_\_\_\_\_\_\_